3 Body Problem

3 Body Problem () David Benioff, D. B. Weiss eta Alexander Wook showrunner gisa sortutako zientzia-fikziozko telesail estatubatuarra da. 2024ko martxoaren 21ean estreinatu zen Netflixen, euskarazko azpidatziekin eskainia aukeren artean.

 Jatorria 
Liu Cixin nobelagile txinatarrak 2008an argitaratu zuen Hiru Gorputzen Problema zientzia fikziozko eleberria, Remembrance of Earth's Past trilogiaren lehen zatia. Gure planetatik harago bizitza topatzeak giza espeziearengan sor litzakeen dilemak dira narrazioaren ardatza. 

Zibilizazio estralurtar horri Trisolaris esaten zaio liburuen gaztelaniaz, frantses eta ingelesezko itzulpenetan, baina telesailean jatorrizko izen txinatarra ageri da ingelesez dihardutenean ere: San Ti zibilizazioa dira (三體; pinyin: sān tǐ ; Hiru gorputzak) eta estralurtarrak San-Tiak dira euskarazko azpidatzietan.

Lehen denboraldiak trilogia osoaren izenburua izan beharrean lehen liburuarena du, baina telesailak beste liburuekin ere jarraipena izango duela iragarri da 2024an, zehaztu gabe zenbat denboraldi izango diren. Izan ere, lehen denboraldiko azken ataletan, trilogian bigarren eta hirugarrem liburuen (Baso Iluna eta Heriotzaren Amaiera) hasieretan gertatzen diren kontu batzuk azaltzen dira. 

2024ko martxoan estreinatu zen munduan Netflixen telesail hau, non eta urtenete lehenago Txinan 30 ataleko telesail bat estreinatu zen, Hiru Gorputzak (hain zuzen ere, 三體 / Sān Tǐ izenez) Tencent Interneteko erraldoi txinatarraren bideo streaming konpainiaren bidez. Netflixekoa estreinatzearekin batera streaming kate honen lehiakide Peacock zerbitzuak telesail txinatarraren eskubideak lortu zituela jakinarazi zuen.

 Abiapuntua 

Ye Wenjie astrofisikari txinatarrak haurra zela kusi zuen bere aita fisikaria nola bortizki tratatu eta hil zuten Txinako Iraultza Kulturalean. Geroago, armadak erreklutatu egin zuen bere ezagutza zientifikoa zela eta, eta urruneko eskualde batean radar sekretuko base batera bidali zuten, non irrati-teleskopio batekin esperimentuak egiten dituzte. Txinako 1960ko hamarkadako gertaera horiek flashback eta flasforwardekin nahasten dira 2024ko Londresko gertaerekin: lehen mailako zientzialariak suizidatzen ari dira, eta zerbitzu polizial sekretu bateko agenteak hori ikertzen ari dira.

 Aktoreak 
 Saamer Usmani: Raj Varma
 Marlo Kelly: Tatiana
 Jess Hong: Jin Cheng
 Jovan Adepo: Saul Durand
 Rosalind Chao: Ye Wenjie
 Sea Shimooka: Sophon
 John Bradley: Jack Rooney
 Eiza González: Auggie Salazar
 Liam Cunningham: Thomas Wade
 Benedict Wong: Da Shi
 Alex Sharp: Will Downing
 Jonathan Pryce: Mike Evans
 Ben Schnetzer: Mike Evans (gaztea)

 Erreferentziak 

 Kanpo estekak 

Kategoria:Hiru gorputzen problema (eleberria)
Kategoria:Ameriketako Estatu Batuetako telesailak
Kategoria:Telesail dramatikoak
Kategoria:Fantasiazko telesailak
Kategoria:Txinan girotutako telesailak
Kategoria:Londresen girotutako telesailak
Kategoria:Etorkizunean girotutako telesailak
Kategoria:Estralurtarrei buruzko telesailak
Kategoria:Netflixeko telesailak